arnastofnun/IGC-2024 huggingface dataset:
Frjáls og óháð gátt

Munurinn á Blogg.gattin.is og öðrum gáttum er, að hún er opin og henni er ekki ritstýrt. Mbl.is, Visir.is og Eyjan.is eru stýrðar og lokaðar gáttir. Þú notar Blogggáttina, ef þú vilt sjá alla nafngreinda bloggara á einum stað. Ef þú vilt bara sjá tuttugu eða sextíu handvalda bloggara, ferðu líka á Blogggáttina og krossar við nöfn þeirra. Á hinum slóðunum getur þú þetta ekki. Því tel ég, að meiri framtíð sé í Blogggáttinni en öðrum gáttum. Enda er svo komið, að meirihluti markverðra bloggara er utan við samanlagðar gáttir mbl.is, visir.is og eyjan.is. Allir markverðir eru í Blogggáttinni.
Syndaregistur pólitíkusa

Fjölmiðlar geta betur en áður elt uppi orð pólitíkusa og gert þá hlægilega. Textaleitarvélar finna viðkvæm orð og samhengi þeirra. Þannig hefur DV birt langa skrá yfir lygar Geirs Haarde síðasta mánuðinn. Og langa skrá yfir hálfkæring og smjörklípur Davíðs Oddssonar á þessu ári. Listarnir sýna, að Geir er lygnasti forsætisráðherra Vesturlanda um þessar mundir. Sýna líka, að Davíð er einstæður í röð seðlabankastjóra Vesturlanda. Enginn er eins viðskotaillur og orðljótur og hann. Enda kallast hann gereyðingarvopn í erlendum samskiptum. Brýnt er að fjölmiðlar standi þessa eftirlitsvakt.
Spilavíti Fjárhagsráðs

Fyrirtæki leggja ekki gjaldeyri inn í uppboðs-spilavítið, sem Seðlabankinn stofnaði. Fyrirtæki, sem selja vörur og þjónustu til útlanda, vilja sjálf hafa gjaldeyri til að borga þjónustu erlendis. Treysta ekki Seðlabankanum til þess, enda eru gjaldeyrisflutningar hans í skralli. Mestu skiptir þó, að krónugengið í spilavíti Seðlabankans er mun hærra en erlendis. Fyrirtæki vilja heldur skipta erlendis í krónur. Kjarni málsins er, að Seðlabankinn er með allt niðrum sig í gjaldeyrismálum. Hann er að leika hlutverk hins gamla Fjárhagsráðs, en hefur ekki burði til þess. Og enginn treystir honum.
Leynispuni skaðar fjölmiðla

Óformlegt bandalag er milli stjórnvalda og helztu fjölmiðla landsins, nema DV og Stöðvar 2. Ritstjórar Fréttablaðsins, Morgunblaðsins og útvarpsstjóri mæta í Ráðherrabústaðnum. Gestgjafar eru Geir Haarde og helztu spunakarlar stjórnarinnar, Markmiðið er að meta, hvað segja megi fólki um hrunið og hvað ekki. Geir vill, að fjölmiðlarnir dreifi þekktum spuna hans án þess að hann eða hans menn séu bornir fyrir honum. Þetta er þekkt spilling erlendis, en hefur ekki verið stunduð hér um áratuga skeið. Erlendis eru ritstjórar sammála um, að svona vinnubrögð dragi úr trausti á fjölmiðlum.
Kristnir verri en múslimar

Múslimar eru vondir, en verri eru þó kristnir. Karlremba múslima er súr. Verra er þó, að þeir geta ekki komið sér upp lýðræði og vísindum. Kristnir menn eru þó verri og hafa alltaf verið. Blóði drifin saga kaþólskrar kirkju sýnir það, krossferðir og rannsóknaréttur. Nú er kristni einkum sýnileg hjá róttækum og froðufellandi söfnuðum í Bandaríkjunum. Þessir öfgasöfnuðir stjórna ríkinu og ráða forseta, sem fær daglega skipanir frá guði. Útkoman er yfirgengilegt hatur á fólki og umhverfi og vísindum, er slær út múslima. Gamaldags trúfélög í Evrópu eiga að afneita þessum bandaríska öfgalýð.
Samfylking líkist Framsókn

Framsóknarflokkurinn gat ekki þvegið af sér skítinn af stjórnarsamstarfi við Sjálfstæðisflokkinn. Hálfu öðru ári síðar getur flokkurinn ekki halað upp fylgið. Fólk er ekki eins gleymið núna og það var fyrr á árum. Guðni var ráðherra, þegar eftirlitslaus frjálshyggja var gangsett og hann líður enn fyrir það. Svipuð örlög bíða Samfylkingarinnar. Ráðherrar hennar eru á kafi í ósóma líðandi stundar, brunagæzlu brennuvarganna. Ingibjörg Sólrún og Björgvin eru staðin að hverri lyginni á fætur annarri. Með sama ferli verður Samfylkingin við næstu kosningar orðin jafn fylgislaus og Framsókn.
Gagnslausar hvítbækur

Hvítar bækur að undirlagi brennuvarganna eru gagnslausar. Ég treysti ekki ríkissaksóknara til að búa til hvíta bók um gjaldþrot Íslands. Treysti ekki dómsmálaráðherra til að skipa feður bankamanna til að skrifa hvítar bækur. Synir saksóknaranna beggja voru hátt settir í fjármálastofnunum hrunsins. Íslendingar eru hver undan öðrum og allir þekkja alla. Íslendingar eru ófærir um að rannska hrunið. Geta ekki deilt út siðferðilegri og pólitískri ábyrgð. Þar koma aðeins til álita útlendingar, sem ekki þekkja neinn hér á landi. Sem ekki eru komnir af íslenzkum siðleysisættum í þrjátíu ættliði.
Bara venjulegur víkingur

Pálmi Haraldsson er dæmi um útrásarvíking, sem framleiddi engin verðmæti. Keypti bara og seldi, fékk lán og keypti bara og seldi. Sjónhverfingar hækkuðu ímyndað verðgildi Sterling úr fimm milljörðum króna í tuttugu milljarða. Á þremur árum varð til ímynduð eignastaða, dæmigerð um meinta eignastöðu á tímum fjármála án eftirlitsiðnaðar. Öruggt var, að Sterling færi á hausinn. Þannig fara öll fyrirtæki útrásarinnar á hausinn. Pálmi magnaði hatur útlendinga á Íslandi. Er samt bara venjulegur víkingur. Hefur ekki rænt okkur hundruðum milljarða eins og Bjöggarnir gerðu með IceSave.
Mannaráðningar brennuvarga

Valið mistókst á stjórum endurreistu bankanna. Þeir voru allir aðilar að brjálæðislegum ákvörðunum gömlu bankanna og eru samábyrgir fallinu. Birna Einarsdóttir, hefur meira að segja verið aðili að æfingum, sem minna á tæknimistök Árna Johnsen. 184 milljón króna skuld hennar vegna kaupa á bankahlutabréfum hefur horfið á dularfullan hátt. Hún getur ekki stjórnað heiðvirðum banka, þótt trausti rúið fjármálaeftirlit haldi það. Slíkar mannaráðningar ganga ekki lengur. Brennuvargar eiga ekki að ráða fólk til endurreisnar kerfisins. Fá þarf óháða sérfræðinga til að ráða stjóra þess.
19da grein leynisamnings

Alþjóða gjaldeyrissjóðurinn stjórnar landinu. Hann vill 18% stýrivexti. Þess vegna voru þeir hækkaðir í 18%. Við því er ekkert að gera. Þetta er samkvæmt 19du grein leynisamnings ríkisstjórnarinnar við sjóðinn. Hún gat auðvitað neitað yfirtöku sjóðsins, en gerði það ekki. Við sitjum bara í þeirri súpu. Sjóðurinn heimtaði svona líka hjá Suður-Kóreu 1997 og setti landið á hausinn. Hann hefur ekkert lært, enda skipaður trúarofstækisliði frá Chicago-háskólanum. Allt mun hér fara á sama veg og í Suður-Kóreu og sjóðurinn mun enn biðjast afsökunar. Þá má loks fara í björgunaraðgerðir.
Tvö ný stríð hafin

George W. Bush forseti og Dick Cheney varaforseti eru komnir í stríð við Pakistan og Sýrland. Nokkrum dögum fyrir forsetakosningar. Byrjaðar eru loftárásir og strandhögg þyrlusveita. Engan hernaðarlegan tilgang hefur að fara í þessi stríð, auk stríðs við Afganistan og Írak. Tilgangurinn er að bæta líkur John McCain í kosningabaráttunni heima fyrir. Það lendir svo á Barack Obama að hreinsa til í pólitísku rústunum. Bush er gereyðingarvopn eins og Davíð Oddsson og verður það fram á síðustu mínútu embættistímans.
Rússar lána ekki

Rossiskaija Gazeta í Moskvu segir í morgun, að Rússland ætli ekki að veita Íslandi gjaldeyrislán. Þetta kemur fram í viðtali blaðsins við

Dimitrij Pankin aðstoðarráðherra fjármála. Hugmyndir um slíkt hafi komið fram, áður en ljóst var, að Ísland væri orðið gjaldþrota kruss og þvers. Heilbrigðar peningaforsendur ráði því, að Rússland þori ekki að henda fé í sukkið. Pólitísk sjónarmið hafi ekki legið að baki hugmyndum um lán. Viðræður milli Rússlands og Íslands liggja niðri og framhald hefur ekki verið ákveðið.
Krónan er hreint eitur

Alþjóða gjaldeyrissjóðurinn og Seðlabankinn reyna að bjarga krónunni, ekki efnahagslífinu. Með 18% stýrivöxtum lappa þau upp á krónuna og fleyta henni út af strandstað. Hækkunin á að hindra, að hún sökkvi þá aftur. Sjóðurinn reyndi þetta sama í Suður-Kóreu árið 1997. Það mistókst svo herfilega, að sjóðurinn varð að biðjast afsökunar. Hefur samt ekki lært neitt, enda stýrt af trúarofstæki. Hér verða mistökin verri. Hærri vextir rota atvinnulífið. Í stað þess að hindra gjaldþrot atvinnulífsins eyða stjórnvöld tíma í að reyna að hindra gjaldþrot krónunnar. Krónan er hreint eitur. Inn með evru.
Fátækar bræðslur og virkjanir

Hungraðir Húsvíkingar og Keflvíkingar fá ekki í bili álverin, sem þá hefur dreymt um. Vegna kreppunnar hefur brugðizt fjármögnun Orkuveitunnar. Hún getur ekki að sinni virkjað á Hellisheiðarsvæðinu fyrir álver í Helguvík. Norðurál ætlaði að fá lán hjá íslenzku bönkunum, sem nú eru allir látnir. Helguvíkurbræðslan er því í vonlitlu uppnámi. Landsvirkjun á líka erfitt með að fá lán og Húsavíkurbræðslan stendur andspænis fallandi verði áls og þrengri kosta á lánamarkaði. Allar þessar bræðslur og virkjanir kalla á lánsfé, sem dregur úr lánshæfni Íslands. Lánsfé, sem raunar er ekki til.
Sérstæðir dómar Jóns Steinars

Jón Steinar Gunnlaugsson hæstaréttardómi úrskurðar í kynferðisbrotamálum á sérstæðan hátt. Vegna lögskýringa hans telur fólk nauðganir vera hið bezta mál. Valtýr Sigurðsson ríkissaksóknari biðst undan setu Jóns Steinars í nauðgunarmálum. Hann segir viðhorf Jóns vera sér á parti í íslenzkri dómvenju. Segir Jón Steinar vanhæfan. Sú skoðun er studd af Braga Guðbrandssyni, forstjóra barnaverndarstofu. Hæstiréttur varð ekki við kröfu Valtýs. Jón Steinar mun því taka þátt í að úrskurða í nauðgunarkæru á hendur Robert Dariusz Sobiecki. Alþingi þarf að taka á þessari óvissu.
Fjölmiðlar lepja sjálfshól

Rekstur Iceland Express kann að ganga vel. En hann gengur þó ekki vel, af því að Matthías Imsland forstjóri hafi sagt það. Íslenzkir forstjórar segja ætíð, að allt gangi vel. Klukkutíma fyrir gjaldþrot eða sólarhing fyrir gjaldþrot eða viku fyrir gjaldþrot. Forstjórar geta ekki sagt neitt annað. Það er akkúrat engin frétt, að Matthías Imsland segi fyrirtækið ganga vel. Slíkt vekur bara grunsemdir. Þegar visir.is hefur þetta eftir forstjóranum, er fjölmiðillinn ekki að þjóna neinum tilgangi. Fjölmiðlar eiga að hætta að hafa eftir sjálfshól forstjóra úti í bæ. Og alls ekki gabba lesendur ykkar.
Skilyrði eða ekki skilyrði

Geir Haarde sagði Alþjóða gjaldeyrissjóðinn ekki hafa heimtað hærri vexti. Davíð Oddsson sagði þó hækkun stýrivaxta eingöngu vera að kröfu sjóðsins. Annar hvor greifinn laug. Við vitum, að það var Geir að venju. Hann dró sína skoðun til baka, en þá tók Ingibjörg Sólrún hana upp! Eru skilyrðin til eða ekki? Líklega er til leyniplagg sjóðsins, sem stjórnin vill ekki viðurkenna, að sé til. Þar er líklega einnig fjallað um stríðsskaðabætur til Gordon Brown, sigurvegarans í IceSave stríðinu. Sem eru hlutfallslega hærri en Versalabæturnar, er leiddu til Hitlers og heimsstyrjaldarinnar.
Að skrifa eða skrifa ekki

Samskipti við spunakarla eru marklaus. Þeir segja bara það, sem hentar í hverri stöðu. Nú segir Urður Gunnarsdóttir spunakarl, að Ingibjörg Sólrún Gísladóttir hafi ekki skrifað bréf sitt til brezkra þingmanna. Algengt er, að ráðherrar hafi höfunda á sínum vegum. Ráðherrarnir bera samt ábyrgð á því, eins og þeir hafi skrifað það sjálfir. Hafi sendiherra Íslands í Bretlandi flutt bréfið fyrir hönd ráðherrans, gildir það sem bréf hennar. Sendiherrann flutti það munnlega og afhenti það skriflega í hópi brezkra þingmanna. Þýðingarlaust er að neita, að ráðherrann hafi skrifað bréfið.
Sparaðu létt í kreppunni

Í kreppunni þarf að spara. Mest sparast á að fara ekki í utanlandsferðir. Hjón, sem verið hafa þrjár vikur á ári í útlöndunm, spara 40.000 krónur á mánuði. Næstmest sparast á að leggja bíl og nota ekki innflutt benzín, taka strætó. Það sparar 20.000 krónur á mánuði á bíl. Í þriðja lagi má neita sér um unnar matvörur og innfluttar matvörur. Kaupa fisk, kartöflur, grænmeti og baka eigið brauð og kökur. Þeir lötu geta keypt brauðgerðarvélar. Þannig má alls spara 15.000 krónur á mánuði í dagvörum fyrir tvo. Þá eru eftir 5.000 í annan sparnað. Alls 100.000 króna sparnaður á mánuði. Ekki afleitt.
Frábært ráðherrabréf

Ingibjörg Sólrún Gísladóttir ráðherra hefur skrifað brezkum þingmönnum frábært og harðort bréf. Frá því er sagt í

Independent í dag. Þar sakar hún ríkisstjórn Bretlands um að rústa íslenzkum efnahag og orðspori. Rekur hún það í einstökum atriðum. Bréfið er líklega upphafið að þeirri nýju stefnu að hætta við að greiða ábyrgðir ríkissjóðs á innlánsreikningum IceSave. Hryðjuverk Breta verða líklega látin koma til frádráttar greiðslum frá Íslandi. Þetta hef ég lengi lagt til. Rétt pólitísk lína, sem Alþjóða gjaldeyrissjóðurinn þarf að kyngja, ef hann vill lána okkur.
Innræktaðir þrælar

Íslendingar geta ekki stjórnað sér sjálfir. Þetta eru innræktaðir þrælar, ófærir um að taka ábyrgð á eigin lífi. Vilja, að ráðamenn stjórni og séu ekki að spyrja lýðinn. Geta ekki einu sinni tekið í gegn ráðamenn, sem koma þjóðinni á hausinn. Alþingi er skrípó. Skásti kosturinn er að ganga í sem flest fjölþjóðasamtök, einkum þó í Evrópusambandið. Og þýða reglugerðir þess á íslenzku sem hraðast. Ísland hefur þegar þýtt 75% af Evrópureglum, Svíþjóðar. Sem betur fer. Ef ekki væru þessar reglur, væru ráðamenn búnir að gera landið óbyggilegt. Færum valdið sem lengst frá Davíð og Geir.
Kristinn stríðsæsingur

Róttækir ofsatrúarmenn telja biblíuna vera spádómsrit. Þar sé lýst ókomnum atburðum, sem hafi rætzt. Að því leyti ætti biblían að vera hliðstæð riti Nostradamusar. Ofsatrúarmenn hafa líka túlkað biblíuna fram á við. Þeir sjá fyrir sér styrjaldir í Miðausturlöndum og nauðsynlegan sigur gyðinga. Þeir sjá fyrir sér heimsenda í kjölfarið. Þar muni ofsatrúarmenn fljúga til himins, en aðrir lenda í helvíti. Þeir leggja mesta trú á Opinberunarbók biblíunnar og lesa hana einkum milli lína. Þessi trú hefur haft skaðleg áhrif á stjórnmál í Bandaríkjunum. Magnað þar upp stefnu stríðsæsinga.
Horfið land tækifæranna

Ekki er dæmigert fyrir Bandaríkin, að stúlka úr suðurhverfum Chicago verði varaforseti. Né að sonur einstæðrar móður frá Hawaii verði forseti. Tölur sýna, að synir og dætur klifra ekki lengur þjóðfélagsstigann. Hreyfing milli stétta er miklu minni í Bandaríkjunum en hún er í Kanada, Þýzkalandi og á Norðurlöndunum. Land tækifæranna er horfið í Bandaríkjunum. Ríkið er svo afvegaleitt til hægri, að auðræði hefur tekið við af lýðræði. Auðurinn býður fram og kostar öll forsetaefni, ekki sízt Barack Obama. Nánast allir bandarískir þingmenn eru á mála auðmanna, er vilja, að sín börn erfi ríkið.
Ríkisvæðingin er verri

Þótt nýfrjálshyggja hafi fengið snöggt andlát hér á landi, má ekki kasta barninu með baðvatninu. Með ríkisvæðingu bankanna þriggja þurfum við aftur að fást við illan anda helmingaskipta. Ráðherrar reyna að troða kommissörum í nýjar bankastjórnir. Þjóðin hefur tæpast manndóm til að hindra framvindu ríkisvæðingar. Hún ríkti á dögum Húsnæðismálastjórnar og Fjárhagsráðs og bátagjaldeyris. Það kerfi var verra en nýfrjálshyggjan, sem tempra má með auknu regluverki og eftirliti. Með því að hafna nýrri einkavæðingu og einkavinavæðingu. Með því að taka upp ópólitískar ráðningar fagmanna.
Gordon hirti allt

Landsbankinn á eignir í Bretlandi. Innkomið fé á IceSave reikningum var að miklu leyti lánað aftur út þar í landi. Ætla má, að á löngum tíma sé hægt að ná í mest af því til baka. Ef allt klabbið fer ekki á brunaútsölu hjá Gordon Brown. Íslenzka ríkið á auðvitað þessar eignir. En brezka ríkið hefur tekið þær með valdi. Einfaldast fyrir íslenzka ríkið er að benda eigendum innistæðna hjá IceSave á að rukka brezka ríkið. Það sitji á eignum IceSave og eigi því að borga fyrir íslenzka ábyrgðasjóðinn. Ekki gengur, að brezka ríkið hirði eignirnar og krefji samt á íslenzka ríkið um greiðslu.
Hossa stjörnuspámönnum

Blaðamenn hafa ekki áttað sig á fréttum mánaðarins. Þeir halda áfram að birta gáfulegar stjörnuspár greiningardeildar Glitnis. Árum saman héldu þeir, að greiningardeildir bankanna væru hús Guðs. Nú hefur annað komið í ljós. Greiningardeildirnar voru bara spunakarlastofur útrásarinnar. Héldu uppi feiknarlegri bjartsýni á, að blaðran mundi halda áfram að stækka. Greiningardeildirnar héldu úti linnlausu þvaðri til að tryggja svefn þjóðarinnar á síðustu metrunum. Það er dónaskapur við notendur fjölmiðla að halda áfram að bera út þvaður stjörnuspámanna Glitnis og annarra banka.
Listi yfir brennuvargana

Brennuvargarnir eru þessir í mikilvægisröð: Davíð Oddsson seðlabankastjóri og fyrrum forsætis, Halldór Ásgrímsson fyrrum forsætis, Björgólfur Thor Björgólfsson gróðafíkill, Björgólfur Guðmundsson gróðafíkill, Jónas Jónsson fjármálaeftirlitsstjóri, Geir Haarde forsætis, Gordon Brown tjalli, Halldór J. Kristjánsson landsbankastjóri, Sigurjón Þ. Árnason landsbankastjóri, Björgvin G. Sigurðsson viðskipta, Árni Mathiesen fjármála, Jón Ásgeir Jóhannesson gróðafíkill, aðrir gróðafíklar, bankastjórar, ráðherrar, eftirlitsmenn fjármála. Þeir eru núna flestir forstjórar brunaliðisins.
Átján prósent eðlileg

Átján prósent stýrivextir eru liður í að lífga viðskipti með gjaldeyri. Háu vextirnir eiga að finna krónunni nýjan stað í samhengi myntanna. Fyrst og fremst vantar hana jafnvægi. Síðustu vikur hefur hún bara fallið og fallið. Það gengur ekki lengur. Alþjóða gjaldeyrissjóðurinn heimtar hærri vexti og getur ekki annað. Seðlabankinn fer eftir því og getur ekki annað. Fyrsta verkefnið er að finna krónunni stað og koma utanríkisviðskiptum í gang. Að því búnu má fara að líta á vaxtalækkun til að lífga við atvinnulífið. Svo minna ég enn á, að ófært er, að brunaliðið sé bara skipað brennuvörgum.
Hvenær lýgur Geir að hverjum?

Allt er í hálfkveðnum vísum hjá Geir Haarde. Enn er útilokað að skilja, hvað hann á við með yfirlýsingum sínum um stuðning við eigendur sparifjár á IceSave reikningum. Er hann að tala um, að brezka stjórnin geti hrifsað IceSave, og innheimt útistandandi skuldir? Og notað þær til að greiða sinn hluta stuðningsins? Lendir þá öll upphæðin af lögbundinni tryggingu á herðar íslenzka ríkisins? Af hverju hefur Geir þá nokkrum sinnum sagzt vona, að innistæður dygðu fyrir ábyrgðum íslenzka ríkisins? Var hann þá að ljúga að okkur? Hvenær er hann að ljúga að Bretum og hvenær að okkur?
Fáránlegu feðgarnir

Bjöggarnir eru fáránlega dónalegir. Neita alveg að axla neina ábyrgð af taumlausri græðgi sinni. Fengu Landsbankann nærri gefins og otuðu honum út í fjárglæfra langt umfram aðra banka. Það er helmingurinn af öllu okkar hruni núna. Þeir kenna þjóðinni um ófarir hennar. Hún er að vísu heimsk og sérdeilis auðtrúa, en hefur ekki lifað um efni fram. Það er lygi Bjögganna. Margir eru enn með gamaldags sjónvarp og eiga engan Range Rover. Sumir eiga ekki höll í Portúgal eða tvær hæðir á dýrustu lóð á Manhattan. Bjöggarnir heimta, að aularnir borgi hreingerningu eftir græðgisfyllerí þeirra feðga.
Misjöfn vitfirringahæli

Munurinn á Bandaríkjunum og öðrum vitfirringahælum er, að í Bandaríkjunum stjórna vitfirringarnir. Ofsatrúarklerkur særði anda af illum elgi úr líkama Sarah Palin. Við sama tækifæri var hættum frá vinstri sinnuðum galdranornum bægt frá Palin með særingum. Palin vill brenna bækur og trúir, að jörðin hafi orðið til fyrir 6000 árum. George W. Bush lætur stjórnast af óvenjulega heimskum ráðgjöfum. Hverra heimsku Fred Kaplan álitsgjafi rekur í bókinni “Daydream Believers”. Bandarísk pólitík er furðuleg blanda af heimsku og geðveiki og ofsatrú. Á Íslandi þarf bara að glíma við heimskuna.
Matarverð Önnu Bjarnason

Fyrir nákvæmlega þrjátíu árum áraði illa í samfélaginu eins og núna. Frá 13. júní 1978 birtum við daglega á Dagblaðinu kostnað við uppskriftir á neytendasíðunni. Anna Bjarnason stjórnaði því. Birtum sundurliðaðan kostnað á mann við hverja uppskrift, slepptum engu, ekki einu sinni kryddkostnaði. Á þáverandi verðlagi kostaði kvöldmatur fyrir einn frá 150 krónum upp í 700 krónur. Það var meira en fjórfaldur munur. Ekki var hægt að segja, að dýri maturinn væri betri eða hollari en ódýri maturinn. Nú er kominn tími til, að fjölmiðill taki þráðinn upp aftur. Og hjálpi fólki að lifa af hrunið.
Þá verða flottir tímar

Þegar við göngum í Evrópusambandið, munu vextir smám saman lækka niður í 4-5% eins og í Evrópu. Þá munu vaxtagreiðslur af tuttugu milljón króna húsnæðisláni lækka niður í 60 þúsund krónur á mánuði. Vaxtamunur inn- og útlána verður eins og í Evrópu. Þá mun verðlag lækka um 15%. Gengissveiflur munu hverfa, því að elsku blessuð krónan verður í kirkjugarðinum. Við höfum þegar sett í lög 75% af þeim reglum Evrópusambandsins, sem Svíar hafa tekið upp hjá sér. Við losnum við séríslenzkan skort á regluverki og eftirliti, sem nú hefur leitt okkur í gjaldþrot. Og þjóðin vill breyta einmitt núna.
Ímyndaða eignin hvarf

Útrásarævintýrið var að mestu leyti ímyndun. Menn voru ekki að framleiða nein verðmæti í vörum eða þjónustu. Voru ekki einu sinni að bæta rekstur. Þeir beittu bara skapandi bókhaldi við að kaupa og selja fyrirtæki. Mest keyptu þeir og hlóðu upp skuldum á móti. Þegar ekki vildi betur til, seldu þeir sjálfum sér fram og aftur. Þannig margfaldaðist ímynduð eign með bókhaldsbrögðum. Þetta voru bara pappírar. Þegar allt hrynur, segja menn svo, að eyðing eigna nemi þúsund milljörðum. En það tapast ekki neitt. Í rauninni hverfur bara ímynduð eign, sem aldrei hefur verið til.
Álver tæpast reist

Hlutabréf í álbræðslum lækka ört. Verð á áli er líka farið að lækka og mun senn lækka enn frekar. Álbræðslumenn vilja fæstir festa meira fé að sinni. Fæstar álbræðslurnar verða byggðar hér í bili. Fyrirtækin munu samt sækjast eftir heimildum. Og munu fá þær, því að heimamenn eru sólgnir í álver. Á Húsavík og í Keflavík. Telja þau vera allra meina bót í kreppunni. Eigendur álbræðsla munu hins vegar draga lappirnar og geyma leyfin til betri tíma, þegar kreppunni linnir. En þá munu sjónarmið samfélagsins hafa breytzt. Meira ál linar ekki þjáningar dagsins. Álbræðslur framleiða einkum skuldir.
Litlu blórabögglarnir

Ekki er nógu vel leitað að blórabögglum. Þeir stærstu hafa verið fundnir, stjórnendur ríkis, seðlabanka, fjármálaeftirlits, útrásarbanka. En að baki djöflana eru margir púkar. Hverjir skipulögðu árás á gamla fólkið? Ginntu það til að færa eignir úr traustum sjóðum yfir í peningasjóði? Her manns var á háum bónusum allt þetta ár við að misnota bankaupplýsinar um fjárhag gamals fólks. Hringt var í það og útmálað fyrir því, hversu frábært væri að færa eignirnar til. Við þurfum líka að gera upp sakir við þessa sölumenn. Voru það ekki örugglega sölumenn græðginnar, sem voru reknir um daginn?
Við berum enga ábyrgð

Þetta er misskilningur hjá Birni Inga Hrafnssyni. Við erum ekki ábyrg. Við höfum ekki verið óheppin. Við höfum ekki verið of kappsöm. Við sýndum ekki skort á fyrirhyggju. Hann fer mannavillt. Hann er ekki að tala um okkur, sem höfum gengið til vinnu og fengið umsamið kaup. Hann er að tala um fíkna vini sína úr ævintýrum Orkuveitunnar. En ekki um okkur hin. Vinir Binga og aðrir gróðafíklar gengu hins vegar slíkan berserksgang, að það gerði okkur nærri gjaldþrota. En þessir vinir hans eru ekki þjóðin. Við hin tókum engin gjaldeyrislán til að kaupa pappír. Við berum enga ábyrgð. En borgum samt.
Máttur heimskunnar

Íslenzkir kjánar kjósa áfram sinn flokk eins og ekkert hafi í skorizt. Pólitískt gjaldþrot Sjálfstæðisflokksins hefur takmörkuð áhrif á fylgið. Flokkurinn hefur núna nærri þriðjungs fylgi. Að vísu eru þar hagsmunamenn í bland, en kjánar eru þó þorrinn. Komið hefur í ljós, að flokksgreifinn einkavæddi banka án regluverks og eftirlits. Að hann er gereyðingarvopn og að formaðurinn er orðinn strandkapteinn. Samt er fylgið nærri þriðjungur. Kjánar standa vörð um brennuvarga sína. Ljóst er, að enginn verður látinn axla ábyrgð í næstu kosningum. Máttur heimskunnar er öllu yfirsterkari.
Bjöggi og Moggi

“Reksturinn getur aldrei staðið undir þessu,” segir Björgólfur Guðmundsson um hremmingar Moggans í hruninu. Í keisaraviðtali afkastamesta spunakarls landsins, Agnesar Bragadóttur. Þótt Björgólfur Guðmundsson hætti að gefa út Moggann, verður blaðið áfram til. Enn um sinn munu einhverjir telja sig hafa ráð á að reyna að stýra skoðunum fólks. Björgólfur var einn af þeim, eini auðmaðurinn, sem stundaði beina ritskoðun. Hjá bókaforlaginu Eddu. Því verður frábært að losna við Björgólf úr íslenzkri fjölmiðlun. Keisaraviðtal Moggans í dag er skólabókardæmi um misnotkun auðmanna á fjölmiðlum.
Bjöggarnir í afneitun

Bjöggarnir eru í sömu afneitun og aðrir. Þeir gerðu ekkert rangt. Það er ekki þeim að kenna, að þjóðin rambar á barmi gjaldþrots vegna bankans þeirra. Nei, nei, þjóðin lifði bara um efni fram, segir faðirinn. Davíð útvegaði bara of lítinn gjaldeyri. Sonurinn vill koma aftur til landsins, auðvitað ekki með neina peninga í farangrinum. Heldur vill hann veita góð ráð um framhaldið. Hroki getur ekki verið meiri en svona. Hver vill þiggja ráð hans? Fyrir utan Davíð Oddsson eru þetta þeir tveir, sem eiga stærstan þátt í hruni þjóðfélagsins. Þeir voru bara óheppnir, aumingja kallarnir.